"วราวุธ" สั่งคณะกรรมการตรวจสอบข้อเท็จจริงสืบสวนสอบสวนและตรวจสอบสำนักอุทยานแห่งชาติทั้งหมด พร้อมเตรียมขอดูเอกสารหลักฐานและข้อร้องเรียนของ ปปป. นำมาเปรียบเทียบกับหนังสือแต่งตั้งโยกย้าย เพื่อความเป็นธรรมกับทุกฝ่าย
รัฐมนตรีว่าการกระทรวงทรัพยากรธรรมชาติและสิ่งแวดล้อม สั่งคณะกรรมการตรวจสอบข้อเท็จจริงสืบสวนสอบสวนและตรวจสอบสำนักอุทยานแห่งชาติทั้งหมด พร้อมเตรียมขอดูเอกสารหลักฐานและข้อร้องเรียนของ ปปป. นำมาเปรียบเทียบกับหนังสือแต่งตั้งโยกย้าย เพื่อความเป็นธรรมกับทุกฝ่าย          นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ได้มอบนโยบายผู้บริหารกระทรวงทรัพยากรธรรมชาติและสิ่งแวดล้อมทุกหน่วยงานในสังกัด โดยเน้นย้ำความโปร่งใสในการปฏิบัติหน้าที่มากขึ้น หลังเกิดกรณีของ นายรัชฎา สุริยกุล ณ อยุธยา อธิบดีกรมอุทยานแห่งชาติสัตว์ป่าและพันธุ์พืช เรียกรับผลประโยชน์จากข้าราชการหน่วยงานในสังกัดกรมอุทยานแห่งชาติสัตว์ป่าและพันธุ์พืช ขณะที่ความคืบหน้าคณะกรรมการตรวจสอบข้อเท็จจริง รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า การดำเนินการสืบสวนสอบสวนจะทำไปตามระเบียบและกฎหมายผิดว่าไปตามผิด และจะดำเนินการสอบสวนข้อเท็จจริงเพิ่มเติมกับผู้อำนวยการสำนักอุทยานแห่งชาติทั้งหมด 16 สำนัก 5 สาขา ส่วนการแต่งตั้งรักษาการขึ้นมาทำหน้าที่แทนในกรมอุทยานแห่งชาติสัตว์ป่าและพันธุ์พืชได้ให้ปลัดกระทรวงทรัพยากรธรรมชาติและสิ่งแวดล้อมซึ่งดูโดยตรงเป็นผู้พิจารณาความเหมาะสม เบื้องต้นตั้งแต่เกิดเรื่องยังไม่ได้มีโอกาสพูดคุยโดยตรงกับผู้ถูกกล่าวหา เพราะเกรงจะถูกมองว่าฝ่ายการเมืองเข้าไปแทรกแซงกระบวนการทางกฎหมายของส่วนราชการ จึงปล่อยให้เป็นหน้าที่ของแต่ละหน่วยงานสืบสวนสอบสวน สำหรับเส้นทางการเงินที่เรียกเก็บจะถูกส่งต่อไปยังบุคคลอื่นหรือไม่อยู่ระหว่างกระบวนการสอบสวนข้อเท็จจริง ทั้งนี้ กรณีที่ นายชัยวัฒน์ ลิ้มลิขิตอักษร ผู้อำนวยการสำนักบริหารพื้นที่อนุรักษ์ที่ 9 (อุบลราชธานี) ร้องเรียนว่าถูกข่มขู่ ขอให้เป็นหน้าที่ของตำรวจในการคุ้มครองพยาน เนื่องจากกระทรวงฯไม่ได้มีอำนาจในหลายอย่างที่จะคุ้มครองหรือดำเนินการได้ เพราะตำรวจมีอำนาจในการคุ้มครองมากกว่า             ด้าน นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม กล่าวว่า ได้มอบหมายให้คณะกรรมการตรวจสอบข้อเท็จจริงของกระทรวงฯยื่นประสานกองบังคับการป้องกันปราบปรามการทุจริตและประพฤติมิชอบ (ปปป.) ขอดูหลักฐานและเอกสารข้อร้องเรียน เพื่อนำมาเปรียบเทียบกับหนังสือคำสั่งแต่งตั้งโยกย้ายว่ามีความสอดคล้องกันหรือไม่กับข้อร้องเรียนดังกล่าว เพื่อความเป็นธรรมกับทุกฝ่าย พร้อมตรวจสอบสำนักอุทยานแห่งชาติทุกแห่งด้วย